ROZHODNUTIE KOMISIE
z 11. júna 2009,
ktorým sa mení a dopĺňa rozhodnutie 2008/938/ES o zozname zvýhodnených krajín, ktoré sú oprávnené na osobitné stimulačné opatrenie pre trvalo udržateľný rozvoj a dobrú správu vecí verejných, ustanovenom v nariadení Rady (ES) č. 732/2008, ktorým sa uplatňuje systém všeobecných colných preferencií na obdobie od 1. januára 2009 do 31. decembra 2011
[oznámené pod číslom K(2009) 4383]
(2009/454/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 732/2008 z 22. júla 2008, ktorým sa uplatňuje systém všeobecných colných preferencií na obdobie od 1. januára 2009 do 31. decembra 2011 a ktorým sa menia a dopĺňajú nariadenia (ES) č. 552/97, (ES) č. 1933/2006 a nariadenia Komisie (ES) č. 1100/2006 a (ES) č. 964/2007 (1), a najmä na jeho článok 10 ods. 2,
keďže:
(1)
Nariadením (ES) č. 732/2008 sa ustanovuje udelenie osobitného stimulačného opatrenia pre trvalo udržateľný rozvoj a dobrú správu vecí verejných rozvojovým krajinám, ktoré spĺňajú požiadavky ustanovené v jeho článkoch 8 a 9.
(2)
V súlade s článkom 10 ods. 2 uvedeného nariadenia Komisia prijala rozhodnutie 2008/938/ES z 9. decembra 2008 o zozname zvýhodnených krajín, ktoré sú oprávnené na osobitné stimulačné opatrenie pre trvalo udržateľný rozvoj a dobrú správu vecí verejných, ustanovenom v nariadení Rady (ES) č. 732/2008, ktorým sa uplatňuje systém všeobecných colných preferencií na obdobie od 1. januára 2009 do 31. decembra 2011 (2).
(3)
V súlade s týmto rozhodnutím bolo Venezuelskej bolívarovskej republike (ďalej len „Venezuele“) udelené osobitné stimulačné opatrenie pre trvalo udržateľný rozvoj a dobrú správu vecí verejných.
(4)
Teraz sa však ukázalo, že Venezuela neratifikovala Dohovor Organizácie Spojených národov proti korupcii, ktorý je uvedený v bode 27 časti B prílohy III k nariadeniu (ES) č. 732/2008. Venezuela preto nesplnila všetky potrebné požiadavky podľa nariadenia (ES) č. 732/2008, aby jej mohlo byť udelené osobitné stimulačné opatrenie. Rozhodnutie 2008/938/ES by sa preto malo zodpovedajúcim spôsobom zmeniť a doplniť, pričom by sa malo ustanoviť vhodné prechodné obdobie na jeho uplatňovanie. V súlade s článkom 214 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (3), akýkoľvek colný dlh, ktorý vznikol na základe rozhodnutia 2008/938/ES do dňa uplatňovania tohto rozhodnutia, preto nebude dotknutý.
(5)
Výbor pre všeobecné zvýhodnenia nevydal stanovisko v lehote stanovenej jeho predsedom. Preto 2. apríla 2009 Komisia predložila Rade návrh v súlade s článkom 5 ods. 4 rozhodnutia Rady 1999/468/ES (4), pričom má Rada konať do troch mesiacov.
(6)
Rada však 18. mája 2009 potvrdila, že kvalifikovaná väčšina sa nedosiahla v prospech návrhu rozhodnutia ani proti nemu a že Komisia môže postupovať v súlade s článkom 5 ods. 6 posledným pododsekom rozhodnutia 1999/468/ES, a preto by mala teraz prijať rozhodnutie.
(7)
Podľa článku 10 ods. 3 nariadenia (ES) č. 732/2008 sa má toto rozhodnutie oznámiť Venezuele,
PRIJALA TOTO ROZHODNUTIE:
Článok 1
V článku 1 rozhodnutia 2008/938/ES sa slová „(VE) Venezuela“ zrušujú.
Článok 2
Toto rozhodnutie sa uplatňuje od šesťdesiateho dňa po jeho uverejnení v Úradnom vestníku Európskej únie.
Článok 3
Toto rozhodnutie je určené Venezuelskej bolívarovskej republike.
V Bruseli 11. júna 2009